**“Yexus Khetos Txojkev Sawv Rov Qab Los Muaj Sia”**

**1 Kaulithaus 15:19-26** “19Yog peb tsuas muaj kev cia siab nyob rau hauv Yexus Khetos thaum uas peb tseem ua neeg nyob no xwb, ces peb kuj yog cov uas tsis tsim nyog ua neeg tshaj plaws li txhua tus neeg uas nyob hauv ntiajteb no. 20Tiamsis nimno Yexus Khetos twb sawv hauv qhov tuag rov qab los lawm tiag tiag. Nws yog thawj thawj tug uas xubxub sawv hauv qhov tuag rov qab nyob rau ntawm cov neeg uas tuag lawm. 21Vim txojkev tuag yog los ntawm ib tug neeg los, yog li ntawd, qhov uas neeg yuav sawv hauv qhov tuag rov qab los lo yuav tsum yog los ntawm ib tug neeg los thiab. 22Vim yog los ntawm (hauv) Adas los, txhua tus neeg thiaj txawj tuag, yog li ntawd, nws yuav zoo tib yam nkaus li ntawd, los ntawm (hauv) Yexus Khetos los txhua tus neeg thiaj yuav ciaj sia rov qab tuaj. 23Tiamsis yias yuav sawv raws li yiam lub caij: Yexus Khetos yog thawj thawj tug uas xubxub sawv, ces tom qab ntawd, thaum uas Yexus Khetos rov qab los, cov neeg uas ntseeg Yexus Khetos mam sawv. 24Ces tom qab ntawd nws yuav yog lub sijhawm kawg. Lub sijhawm kawg ntawd Yexus Khetos yuav muab txhua tus thawjcoj, txhua lub hwjchim thiab lub zog loj zog nchav ua kom puam tsuaj kom tag mus, ces tom qab ntawd, Nws yuav muab lub tebchawm coj mus cob rau Vajtswv Leejtxiv. 25Vim Yexus Khetos yuav tsum tau kav kom txog lub sijhawm uas Nws muab Nws txhua tus yeejncuab tsuj rau hauv Nws txhais kotaw kom tag tso. 26Txojkev tuag yog tus yeebncuab thaum kawg uas Vajtswv yuav muab rhuav povtseg.

Cov kwvtij thiab cov nkaujmuam uas ntseeg hauv peb tus Tswv Yexus lub npe, Vajtswv txojkev hlub thiab txojkev thajyeeb nrog nraim nej sawvdaws, Amen.

**Kuv tsis tas yuav nug koj hais tias,** koj puas ntseeg hais tias muaj txojkev tuag, vim peb sawvdaws yeej paub tseeb txog txojkev tuag no. Thiab ibhnub peb sawvdaws yeej yuav saj txojkev tuag no, yog Neeg Leejtub Yexus tsis tau nqi los rau lub ntiajtej no. **Hnub no, cia kuv nug koj hais tias, koj puas ntseeg hais tias muaj txojkev sawv rov los ntawm lub cev tuag?** **Koj puas ntseeg hais tias Vajtswv twb tsa Yexus Khetos sawv hauv txojkev tuag rov qab los muaj txojsia lawm?** Yog koj ntseeg li ntawd, dabtsi uas rau koj ruajsiab txog txojkev sawv rov los ntawm lub cev tuag?

**Tiam no, muaj coob leej ntau tus uas lawv hais tias lawv yog ib tug ntseeg,** tiamsis coob leej ntau tus ntawm cov neeg no, tsis ntseeg hais tias muaj txojkev sawv rov qab los ntawm lub cev tuag. **Twb yog vim lawv txojkev tsis ntseeg txojkev sawv rov qab los ntawm lub cev tuag**, lawv hais rau lawv tus kheej hais tias lawv koom nrog cov ntseeg vim yog sawvdaws khoom zej khoom uake, yog kwvtij phoojywg, thiab yog ib tse neeg, thiab tau kev sibpab. **Peb cov ntseeg tiamno,** muaj coob leej ntseeg thiab hais rau lawv tus kheej hais tias, txojkev sawv rov los puas yuav muaj? Peb ntseeg yog peb xav tau tej kev sibpab thiab koobhmoov ntawm sab nqaijtawv xwb. Tuag lawm ces tag li ntawm lawv xwb.

**Tsis yog tiam no xwb,** Povlauj lub sijhawm los yeej muaj lolus nug no rau hauv cov uas lawv hais tias lawv ntseeg Yexus Kheto, lub siab ibyam nkaus. Lub nroog Kaulithaus yog ib lub nroog uas loj nyob nrubnrab ntawm qaumteb thiab qabteb ntawm lub tebchaws Greek. Povlauj siv sijhawm li 18 lub hli nyob hauv lub nroog no thiab tsimtsa pawgntseeg Kaulithaus no, uas yog lub sijhawm zaum ob (2nd missionary Journey) uas nws mus tshaj txoj moozoo rau lub nroog no. Tom qab Povlauj tsimtsa pawgntseg tas, Povlauj tawm hauv lub nroog Kaulithaus mus rau lwm qhov, pawgntseeg no txawm muaj teebmeem. Tej teebmeem uas muaj rau hauv pawgntseeg no, ua rau pawgntseeg ua pab ua pawg, ib qho teebmeem yog txojkev ntseeg sawv rov los ntawm lub cev uas tuag rov muaj txojsia. Muaj ib pab ntseeg txojkev sawv rov los ntawm lub cev tuag rov muaj sia dua tiamsis muaj ib pab neeg tsis ntseeg txojkev ntseeg no. Yog li ntawd, thaum uas Povlauj hnov txog tej teebmeem no, ua rau nws nyuajsiab kawg li, nws thiaj sau tsab ntawv 1st thiab 2nd no, xa mus daws tej teebmeem kev ntseeg uas ua rau pawgntseeg khuamsiab thiab tsis sib haumxeeb.

*“19Yog peb tsuas muaj kev cia siab nyob rau hauv Yexus Khetos thaum uas peb tseem ua neeg nyob no xwb, ces peb kuj yog cov uas tsis tsim nyog ua neeg tshaj plaws li txhua tus neeg uas nyob hauv ntiajteb no.”*

**Povlauj qhia rau cov ntseeg hais tias “Yog hais tias” (Only-adverb),** peb txojkev ntseeg uas peb ntseeg Yexus Khetos yog peb cia siab rau Yexus Khetos tsuas yog lub neej hauv ntiajteb uas yog ntawm sab nqaijtwv xwb ces peb txojkev cia siab no yuam kev loj kawg nraus (tu siab rau qhov uas Povlauj siv sijhawm qhia qhia lawv txog Vajtswv txojlus) – *“ces peb kuj yog cov uas tsis tsim nyog ua neeg tshaj plaws li txhua tus neeg uas nyob hauv ntiajteb no.”* Txojkev ntseeg no yuam kev loj thiab tsis tsimnyog uas lawv suav hais tias lawv yog cov ntseeg Yexus Khetos. **Povlauj hais txog txojkev tuag no nyob rau nqi 17-18 li no,** *“Yog hais tias, Vajtswv tsis tau tsa Yexus Khetos sawv hauv qhov tuag rov qab los, ces qhov uas nej ntseeg yeej tsis muaj nqis dabtsi li, nej tseem muaj txim li qub. Thiab cov ntseeg Yexus Khetos uas twb tuag lawm, lawv yuav cia li puastsuaj mus li.”* **Povlauj hais mej mej rau nqi no hais tias, yog Vajtswv tsis tau tsa Yexus sawv hauv qhov tuag rov qab los ces:** (1). Txojkev ntseeg uas Povlauj & lawv ntseeg tsis muaj qab haus dabtsi; (2). Povlauj & lawv tseem muaj txim; Povlauj & lawv lub txim yeej tseem tsis tau raug zam, nujnqi ntawm lub txim yog txojkev tuag; (3). Tej uas Povlauj & lawv siv lawv lub zog thiab lub sijhawm ua rau **“Txoj Moozoo”** tsis muaj nujnqi dabtsi. Povlauj tsis hais rau cov ntseeg hauv pawgntseeg Kaulithaus xwb tiamsis hais rau peb cov ntseeg ibyam: (1) **Yog peb txojkev ntseeg, peb tseem ntseeg li no,** ces cia li mus tsev tsis tas peb yuav pehawm Vajtswv. (2) Cia li mus tsev, mus uas peb lub neej lomzem kom txaus nkaus vim peb txojsia nyob ntiajteb yog ib pliag xwb ces yuav tuag. Thaum uas peb txojsia tu ntawm peb lub cev lawm ces tas li ntawm lawv xwb. (3) Tej uas peb siv peb lub sijhawm, dagzog, thiab nyiajtxiab pab pawgntseeg, lwm leej lwm tus thiab tshaj “Txoj Moozoo” tsis muaj nujnqi dabtsi vim tsis muaj txojkev sawv rov qab los muaj sia ntawm lub cev ua tuag lawm.

*“20Tiamsis nimno Yexus Khetos twb sawv hauv qhov tuag rov qab los lawm tiag tiag. Nws yog thawj thawj tug uas xubxub sawv hauv qhov tuag rov qab nyob rau ntawm cov neeg uas tuag lawm.”*

**Tiamsis Povlauj pib Nqi 2o, Povlauj hais li no,** “tiamsis nimno (but now)” yog ob lolus uas ua rau peb txojkev ntseeg tsis tag kev cia siab thiab uas rau peb ruajsiab hais tias peb yuav sawv rov los muajsia. Lolus tiamsis (but) los mus teb tej lus uas hais hauv nqi 17-19, – *“Tiamis nimno Yexus twb sawv rov qab hauv txojkev tuag los lawm”.* **Txojkev ruaj siab hauv nqi 20 no,** hais tias Vajtswv twb tsa Yexus Khetos sawv hauv qhov tuag rov qab los muaj sia lawm. Povlauj tsis tau lam hais qhuav qhuav xwb tiamsis Povlauj yeej pom thiab tau nrog tus Yexus Khetos uas Vajtswv twb tsa ntawm txojkev tuag rov qab los muaj sia no tham tim ntsej tim muag thaum nws mus rau pem lub nroog Damaxes – *“Xaulaus Xaulaus! Ua li cas koj tsimtxom kuv?” Xaulaus nug hais tias, “Tus Tswv, koj yog leejtwg?” Lub suab ntawd teb hais tias, “Kuv yog Yexus tus uas koj tsimtxom ntag”* **Cov tubtxib 9:4-5. Povlauj prove rau cov ntseeg hauv Kaulithaus thiab peb hnub no hais tias tus Yexus Khetos uas peb ntseeg ntawm yeej sawv hauv qhov tuag rov los muaj sia lawm tiag tiag.** Povlauj tsis tau dag! Leejtwg hais tias Vajtswv tsis tau tsa Neeg Leejtub sawv hauv qhov tuag rov qab los muaj txojsia? **Kuv, ua yog Povlauj, kuv twb pom nws thiab nrog NWS tham tim ntsej tim muag.** Vajtswv tsis tau dag peb cov uas tso siab rau nws, vim Vajtswv txojlus yeej hais meej meej hais tias Vajtswv Leejtxiv twb tsa Leejtub sawv rov qab los muaj sia lawm tiag tiag. *“Nej muab tus uas cawm neeg txojsia tua povtseg, tiamsis Vajtswv tsa nws sawv hauv qhov tuag rov qab los, peb thiaj ua timkhawv hais tias nws twb sawv hauv qhov tuag rov qab los lawm tiag”* **Cov Tubtxib 3:15.**

**Cov ntseeg hauv Kaulithaus puas ntseeg hais tias Yexus Khetos sawv rov los muaj sia?** Lawv ib co yeej ntseeg hais Vajtswv twb tsa Yexus Khetos sawv rov qab los muaj sia lawm tiag, tiamsis muaj ib co tsis ntseeg hais tias muaj txojkev sawv rov los no. Lawv cov no, tsis ntseeg hais tias Yexus Khetos sawv rov qab los muaj sia lawm tiag. Yog li ntawd, Povlauj thiaj li sau tej lus teb ntawm tshooj 15 hauv tsab ntawm ib no mus hais txog cov ntseeg txojkev ntseeg (doctrine) txog Yexus Khetos txojkev sawv rov los muaj sia. Txojkev ntseeg no yeej qhia meej meej hais tias, yog tus uas ntseeg Yexus Khetos, tus ntawd yeej yuav sawv rov qab los muaj txojsia hauv nws vim Vajtswv twb tsa Yexus sawv lawm tiag tiag. Povlauj xav kom cov ntseeg hauv Kaulithaus paub hais tias, *“Yog lawv tsis ntseeg hais tias Vajtswv twb tsa Yexus sawv rov qab los ntawm txojkev tuag lawm, ces lawv txojkev ntseeg ua lawv niaj hnub ntseeg no tsis muaj qab haus dabtsi”.* Tiamsis tej uas Povlauj pib qhia rau txhua tus thaum Yexus Khetos tsa nws ua ib tug qhia Vajtswv txoj moozoo, Povlauj yeej qhia hais tias Vajtswv twb tsa Yexus Khetos sawv rov muaj sia thiab cov uas cia siab rau “NWS” cov ntawm vajtswv yuav tsa sawv rov qab los muaj sia ibyam nkaus li Yexus. **Yexus hais tias,** *“Kuv yog txojkev sawv ntawm txojkev tuag thiab yog txojsia”.* **Yexus hais tias,** nws yog txojkev sawv rov los ntawm txojkev tuag; Yexus hais tias, nws yog txojsia ntawm txhua tus uas ntseeg nws. Tus uas ntseeg “Nws” tus ntawd twb muaj sia lawm. Tus uas twb muaj txojsia hauv Yexus Khetos lawm tus ntawd Vajtswv yuav tsa nws sawv rov qab los ntawm nws lub cev tuag los txais txojsia ua yuav nyob mus ibtxhis.

*“21Vim txojkev tuag yog los ntawm ib tug neeg los, yog li ntawd, qhov uas neeg yuav sawv hauv qhov tuag rov qab los lo yuav tsum yog los ntawm ib tug neeg los thiab. 22Vim yog los ntawm (hauv) Adas los, txhua tus neeg thiaj txawj tuag, yog li ntawd, nws yuav zoo tib yam nkaus li ntawd, los ntawm Yexus Khetos los txhua tus neeg thiaj yuav ciaj sia rov qab tuaj.”*

**Txojkev tuag uas yog peb noobneej tus yeebncuab.** Vim yog tus yeebncuab uas yog txojkev tuag no, thiaj muaj coobleej ntau tus tsis ntseeg hais tias yuav sawv tau rov los ntawm txojkev tuag. Yog li ntawd, Povlauj thiaj li pib nqi 21 no, hais txog vim li cas thiaj muaj txoj kev tuag no. **Vajtswv txojlus hais tias,** vim yog los ntawm ib tug neeg uas tsis mloog Vajtwv lus, es txojkev tuag no thiaj li poob rau txhua tus – *“Vim txojkev tuag yog los ntawm ib tug neeg los”.* Vim yog neeg tsis mloog Vajtswv lus es neeg thiaj li poob mus rau txojkev txhaum, nujnqi ntawm txojkev txhaum yog txojkev tuag. *“Kuv muab av los puab koj, thiab koj yuav rov mus ua av dua”* **Chivkeeb 3:19.** Neeg txojkev uas neeg tsis mloog lus, txojkev tuag thiaj poob rau txhua tus. **Vim hauv qab txojkev cai, Adam thiaj li tuag, rau qhov Adam hla Vajtswv tej lus samhwm uas Vajswv txwv kom tsis txhob noj tsob txiv ntoo ntawm qhov phem, qhov zoo tej txiv.** Povlauj siv lolus “hauv” Adas (in Adam tus preposition “in”), neeg txhua tus thiaj muaj txim thiab tuag. Vim Adas poob mus rau txojkev txhaum los ntawm qhov uas tsis mloog Vajtswv lus. Txojkev txhaum no nyob hauv (in) Adam, yog li ntawd cov uas los ntawm Adas, txhua tus puavleej yog neeg txhaum. Tsob ntoo Apple txi cov txiv ces yeej tseem yog txiv Apple. **“Neeg txhaum yug los ntawm neeg txhaum ces yeej tseem yog neeg txhaum”,** yog li ntawd peb txhua tus uas yog los ntawm Adam puavleej yog neeg txhaum thiab dia tsis dhau txojkev tuag uas yog txojkev txhaum. Txojkev tuag uas yog neeg tus yeebncuab uas txhau ntshai no, yog pib los ntawm Adam txojkev uas tsis mloog Vajtswv txojlus….peb noobneej uas yog Adam cov xeebleej xeebntxwv thiaj li poob rau txojkev tuag no!

**Hauv Yexus Khetos txojkev sawv yog peb txojkev cia siab ntawm txojkev tuag.** Povlauj muab Vajtswv txojlus uas hais txog Yexus Khetos txojkev sawv los txhawb cov ntseeg hauv Kaulithaus txojkev ntseeg kom lawv ruajsiab rau Yexus Khetos tus yog lawv tus TSWV. **Lawv ib co ntseeg hais tias,** tom qab txojkev tuag ces tas lawm, vim tsis muaj txojkev sawv rov qab los muajsia. **Povlauj qhia hais tias,** hauv (in) Yexus Khetos txhua tus neeg yuav ciaj sia sawv rov qab los. Cov ntseeg hauv Kaulithaus cia li zoo siab thiab ruajsiab rau hauv Yexus Kheto txojkev sawv rov qab los. Vim txojkev ntseeg no tsis yog ntseeg qhuav qhauv xwb tiamsis Yexus Khetos yog lawv txojkev cia siab thiab nws yeej sawv los hauv txojkev tuag los lawm tiag tiag! Yexus Khetos yog ntawm Thawj thawj tug uas sawv rov qab los tau txojsia, cov uas ntseeg nws yuav sawv rov qab los tau txojsia ib yam nkaus. **Povlauj siv Lolus thawj thawj (first fruit) tug**, uas sawv rov los muaj sia, kom cov ntseeg hauv Kaulithaus totaub vim lawv cov no feem coob yog cov neeg Ixayees, lawv yeej paub zoo txog thawj thawj tug (first fruit) uas Vajtswv samhwm kom lawv muab lawv thawj tus tsaij, thiab thawj cov qoobloos pub rau Vajtswv hauv Khiavdim 23:19. Qhov uas lawv muab thawj thawj tug ntawm lawv tej tsiajtxhu thiab qoobloos rau Vajtswv, ua qhia hais tias lawv lub neej tseem yuav tau txais txojkev zoo siab ntxiv yav tom ntej tshaj qhov qub. Yexus Khetos yog thawj thawj tus uas sawv rov los muaj sia ntawm sab nqaijtawv thiab sab ntsujplig ntawm cov ntseeg, txojkev sawv rov qab los no, ua rau cov uas tso lawv txojkev ntseeg rau hauv “NWS” yuav sawv rov qab los muaj sia ntawm sab nqaijtawv thiab ntsujplig ibyam nkaus.

“23Tiamsis yias yuav sawv raws li yiam lub caij: Yexus Khetos yog thawj thawj tug uas xubxub sawv, ces tom qab ntawd, thaum uas Yexus Khetos rov qab los, cov neeg uas ntseeg Yexus Khetos mam sawv.”

**Txojkev sawv rov qab los uas Polauj hais no, tsis yog sawv rov qab los li Laxalaus losyog zoo li tus pojntsuag tus tub uas Yexus tsa sawv rov qab los ntawm txojkev tuag.** Ob tug no, Yexus tsa sawv rov qab los tiag tiamsis yog sawv rov qab los ntawm cev nqaij xwb, ib hnub ob tug no yeej tseem yuav rov tuag dua vim yog txojkev txhaum. Tiamsis qhov uas Povlauj hais txog, peb cov ntseeg nrog Yexus sawv rov qab los no, yog sawv ntawm sab nqaijtawv thiab ntsujplig. Vajtswv txojlus hais tias, peb cov ntseeg Yexus Khetos peb twb nrog Yexus tuag uake thaum peb ua kevcai raus dej (npavtizaus) thiab Peb twb muaj lub neej tshiab hauv Yexus Khetos lawm. Peb tsis yog tus neeg qub Adam lawm tiamsis peb muaj lub neej tshiab hauv Yexus Khetos. Lub neej shiab hauv Yexus Khetos yog – yug dua tshiab los ntawm Vaj ntsujplig tus dawbhuv, muaj lub neej uas ncajncees, dawbhuv, thiab txojsia uas nyob mus ibtxhis saum ntuj ceebtsheej twb yog peb tug lawm. *“Qhov uas peb ua npavtizaus, yog luag muab peb faus nrog Yexus thiab peb koom nws txojkev tuag; yog li ntawd, Leejtxiv tus uas muaj hwjchim tsa Yexus sawv hauv qhov tuag rov qab los, nws yuav pub lub neej tshiab rau peb”* **Loos 6:4.** Cov ntseeg uas tso lawv txojkev ntseeg rau hauv qab txojkev hlub (under grace), ntawm Yexus Khetos, cov ntawm twb tau txhais lub neej tshiab thiab Vajtswv yuav tsa cov ntawm sawv rov qab los ntawm txojkev tuag los txais txojsia thaum Yexus rov los hauv ntiajteb no dua. *“Yexus hais rau Mathas hais tias, “Kuv yog txojkev sawv hauv qhov tuag rov qab los thiab yog txojsia. Tus uas ntseeg kuv, txawm yog nws tuag lawm los nws yeej yuav muaj txojsia”* **Yauhas 11:25.**

*“26Txojkev tuag yog tus yeebncuab thaum kawg uas Vajtswv yuav muab rhuav povtseg.”*

**Peb tus Yeebncuab thaum kawg uas Vajtswv yuav muab rhuav povtxog uas yog txojkev tuag.** Txojkev tuag uas yog peb tus yeeb ncuab, uas tswj peb noobneej txij thaum Adas poob mus rau txojkev txhaum los txog hnub uas Vajtswv yuav muab rhuav povtseg lub sijhawm uas Yexus Khetos rov qab los zaum ob los txiavtxim rau lub ntiajteb no. Tus yeebncuab no, tsis yog ua rau neeg ntiajteb tuag rau sab nqaijtawv xwb tiamsis peb sab ntsujplig los tuag ib yam nkaus. **Vajtswv txojlus hais txog sab ntsujplig ua tuag yog li cas?** Yog tus ntsujplig uas ncaim ntawm Vajtswv lub xubntiag mus lawm. **Tus ntsujplig no,** yog Vajtswv txojpa uas Vajtswv tshuab rau neeg tom chivkeeb uas thaum Vajtswv tshuab rau Adam. Tus yeebncuab uas yog txojkev tuag no, tsis yog ua rau peb noobneej ntshai xwb, tiamsis Yexus uas yog neeg Leejtub, los nyuaj siab kawg nkaus rau tus yeebncuab no, ua ntej uas nws yuav saj cov taug ntawm tus yeebncuab no. *"thiab nws hais rau lawv hais tias, “Kuv nyuajsiab thiab ntxhov siab kawg li, twb yuav tuag, nej cia li nrog kuv nyob ntawm no tsis txhob tsaug zog.” Yexus mus tom ntej mentsis, ces nws txhos caug ntua rau ntawm av thiab thov Vajtswv hais tias, “Kuv Txiv, yog koj pom zoo, thov koj tshem lub khob no ntawm kuv mus! Txawm yog li cas los thov Koj tsis txhob ua raws li kuv lub siab nyiam, tiamsis cia ua raws li koj lub siab nyiam xwb!”* **Mathais 26:38-39. Yog vim licas neeg Leejtub ho ntshai thiab nyuajsiab txog tus yeebncuag uas yog txojkev tuag no?** Vajtswv txojlus hais tias, vim neeg ua txhaum yog li ntawd qhov uas Vajtswv yuav rov theej tau neeg lub txim, yuav tsum yog Vajtswv Leejtub yug los ua neeg, muaj roj muaj ntsha ib yam li neeg thiaj li theej tau neeg lub txim. **Vajtswv Leejtub los yug ua neeg**, zoo li neeg uas yog muaj roj muaj ntsha ib yam li neeg, nyob hauv qab txojkev ib yam li neeg, txhawj quaj thiab tshaib plab li yam li neeg. Tej yam ntxwv zoo li no, qhia hais tias nws yog neeg 100%. **Twb yog vim nws yog neeg 100%,** nws thiaj li nyuajsiab rau txojkev tuag uas yog tus yeebncuab txhaus ntshai no. Txawm li cas xij, Neeg Leejtub tsis ua li nws lub siab nyiam tiamsis NWS zoo siab ua li Leejtxiv siab nyiam, yog mus tuag rau saum tus ntoo khaublig, theej neeg lub txhoj thiab sawv hauv txojkev tuag rov qab los muaj sia. Nws ua li no, thiaj yuav kov yeej txojkev tuag uas yog peb tus yeebncuag. **Vajtswv txojlus hais tias,** Vajtswv twb rhuav noojneej tus yeebncuab uas txhaus ntshai uas yog txojkev tuag lub hwjchim thaum uas NWS tsa NWS Leejtub sawv hauv txojkev tuag rov qab los muaj sia. *“Txojkev tuag, Koj swb lawm lauj! Txojkev tuag, Koj tej taug tsuag tas lawm lauj!”* **1Kaulithaus 15:55.**

**Povlauj sau tsab ntawm 1Kaulithaus tshooj 15, mus txhawb cov ntseeg txojkev ntseeg uas lawv tsis ntseeg hais tias muaj txojkev sawv rov qab los ntawm txojkev tuag.** **Qhov ib,** Povlauj hais tias, kom cov uas twb muab lawv txojkev ntseeg tso rau hauv Yexus Khetos lawm, cia li ruajsiab rau txojkev sawv rov qab los ntawm txojkev tuag. Vajtswv twb tsa NWS leejtub sawv rov los muaj sia lawm, cov uas ntseeg nws Leejtub Tub, cov ntawd Vajtswv yuav tsa lawv sawv rov los muaj sia ib yam nkaus. ***Yog peb hais tias losyog peb tsis ntseeg hais tias Vajtswv tsa Yexus sawv hauv txojkev tuag rov qab los muaj sia, ces peb hais tias Vajtswv yog tus dag.***  Vim Vajtswv txojlus yeej hais meej meej hais tias, Vajtswv twb tsa Yexus Khetos sawv rov los muaj siab lawm tiag. **Qhov ob,** Povlauj hais tias, tus yeebncuab uas peb noobneej ntshai kawg uas yog txojkev tuag Vajtswv twb muab rhuav povtseg los ntawm qhov uas Yexus Khetos sawv rov los muaj sia lawm. Kom peb cov ntseeg tsis txhob ntshai txog txojkeg tuag no! Vim txojkev tuag twb swb lawm thiab txojkev tuag tej taug twb tsuag tas lawm, tsis muaj kuab dabtsi rau cov uas tso siab rau hauv Yexus Khetos.

**Peb cov ntseeg nes?** Tsis yog cov ntseeg hauv 1Kaulithaus thiaj li ntseeg hais tias tsis muaj txojkev sawv rov los ntawm txojkev tuag xwb. Peb cov ntseeg tiamno, muaj ntau zaus thaum peb raug txojkev simsiab los ntawm dab ntxwgnyoog uas yog txojkev tuag thiab txojkev txhaum, ua rau peb nug peb lub siab hais tias, puas yuav muaj txojkev sawv rov los ntawm lub cev tuag? **Peb txojkev ntseeg uas peb ntseeg Yexus Khetos no puas yuav muab tseeb?** Povlauj tsis yog hais txog cov ntseeg hauv 1Kaulithaus kom ruajsiab rau tej uas Povlauj qhia txog Yexus Khetos txojkev sawv rov qab muaj sia thiab tawm tsam yeej txojkev tuag xwb tiamsis hais rau peb cov ntseeg hnub no ibyam. Tej uas ua rau peb tsis tso siab rau Yexus txoj kev sawv rov qab los ntawm txojkev tuag, yog txojkev simsiab ntawm dab ntxwgnyoog, uas dab ntxwgnyoog ua kom peb txav deb ntawm Vajtswv thiab nws txojlus.

**Vajtswv txojlus hais tias,** txojkev tuag, uas yog neeg tus yeebncuab uas txhaus ntshai kawg nkaus; Neeg Leejtub txojkev sawv rov qab los ntawm txojkev tuag los muaj txojsia yog peb cov ntseeg txojkev cia siab thiab txojkev ruajsiab hais tias peb yeej yuav rov sawv ntawm txojkev tuag rov qab los txais txojsia ibyam nkaus. *“Nws rhuav txojkev tuag lub hwjchim thiab nws qhia txoj moozoo rau peb, peb thiaj puab hais tias muaj txojsia uas ntev dhawv mus ibtxhis”* **2Timautes 1:10.**

**Hnub no, Yog koj ntseeg hais tias muaj txojkev sawv rov qab ntawm txojkev tuag rov los muaj sia, dabtsi thiaj li uas rau koj ruajsiab npaum li no?** Qhov uas peb ruajsiab txog txojkev sawv rov qab ntawm lub cev tuag los muaj txojsia yog: **(1)** Vajtswv twb tsa Yexus Khetos uas yog “Neeg Leejtub” sawv rov los muaj sia lawm, yog li ntawd, Vajtswv yuav tsa peb cov uas ntseeg Nws Leejtub, sawv rov los muaj sia ib yam nkaus. **(2)** Txojkev tuag uas yog peb tus yeebncuab thaum kawg, Vajtswv yuav muab rhuav povtseg thaum uas Nws Leejtub Yexus rov qab los rau txiavtxim rau lub ntiajteb no zaum ob. **(3)** Vajtswv txojlus hais cov uas muaj lub neej nyob hauv qab txojkev hlub (under grace), cov ntawv twb dim lawv lub txim lawm. Dim lub txim yog Vajtswv suav hais tias, tsis muaj txim thiab ncajncees rau ntawm Vajtswv. Tus uas ncajncees tus ntawd twb tau txojsia mus ibtxhis tsis kawg saum ntuj ceebtsheej lawm. **(4)** Peb ruajsiab rau Vajtswv txojlus cogtseg, vim Vajtswv tsis tau dag, Vajtswv hais dabtsi, Vajtswv yeej yuav ua tej uas nws coglus tseg rau peb cov ntseeg.

Hnub uas Yexus rov qab los zaum ob, Vajtswv yuav muab peb tus yeebncuab uas yog txojkev tuag rhuav povtseg thiab hauv Yexus Khetos txojkev sawv rov qab los muaj sia, peb cov ntseeg twb muaj sia ibyam nkaus lawm. Peb cov uas Vajtswv twb coj peb los khoom nrog Yexus Khetos lawm, cia peb ruajsiab thiab cia siab rau Vajtswv. Rau qhov Vajtswv twb tsa Yexus Khetos sawv ntawm txojkev tuag rov los muajsia lawm tiag tiag; Vajtswv twb rhuav peb tus yeebncuab uas peb ntshai kawg nkaus uas yog txojkev tuag lawm; peb twb nyob hauv qab txojkev hlub (under grace) lawm; thiab Vajtswv yeej ua raws li Vajtswv tej lus cogtseg, ua Nws hais tias nws yuav ua rau peb cov uas yog nws cov menyuam – uas yog tsa peb rov los muaj sia ib yam li Nws twb tsa Nws tus Tub Yexus sawv rov los muaj sia. Amen.

Xh. Soobntxawg Lauj

Grace Hmong Ev. Lutheran Church

Nov 26, 2017

Gracehmong17@gmail.com or [www.gracehmongwels.com](http://www.gracehmongwels.con)